b'\n_START_ARTICLE_\nTykkim\xc3\xa4ki (huvipuisto)\n_START_SECTION_\nTykkim\xc3\xa4en vaiheet\n_START_PARAGRAPH_\nKev\xc3\xa4\xc3\xa4ll\xc3\xa4 2000 huvipuiston toiminta yhti\xc3\xb6itettiin omaksi yhti\xc3\xb6kseen nimelle Tykkim\xc3\xa4en vapaa-aikakeskus Oy. Yhti\xc3\xb6n osakkaina olivat Kouvolan kaupunki, Lasten P\xc3\xa4iv\xc3\xa4n S\xc3\xa4\xc3\xa4ti\xc3\xb6, Kymen Seudun Osuuskauppa ja Kouvolan seudun kuntayhtym\xc3\xa4. Syksyll\xc3\xa4 2005 s\xc3\xa4\xc3\xa4ti\xc3\xb6 ja kuntayhtym\xc3\xa4 myiv\xc3\xa4t osakkeensa Osuuskaupalle ja Cannon Hill Holding Oy:lle._NEWLINE_Vuosina 1987\xe2\x80\x932005 alueella toimi my\xc3\xb6s terraario, joka oli Suomen suurin matelijan\xc3\xa4yttely. Terraarion tilalle tuli pikaruokaravintola Kustiburger._NEWLINE_Linnanm\xc3\xa4elt\xc3\xa4 Tykkim\xc3\xa4elle siirrettiin vuonna 2007 Kouvola-py\xc3\xb6r\xc3\xa4 (ent. Helsinki-py\xc3\xb6r\xc3\xa4). Vuonna 2009 uutena ostettu Star Flyer -ketjukaruselli oli Suomen korkein huvipuistolaite ennen Linnanm\xc3\xa4en Kingi-vapaapudotustornia ja Powerparkin Dragon Tower-tornia (molemmat ovat 75 metri\xc3\xa4 korkeita ja t\xc3\xa4m\xc3\xa4n vuoksi jakavat Suomen korkeimman laitteen tittelin). Star Flyerin korkeus on 72 metri\xc3\xa4 ja huippunopeus l\xc3\xa4hes 70 km/h. Laite maksoi Tykkim\xc3\xa4elle noin 1,1 miljoonaa euroa._NEWLINE_Kes\xc3\xa4n 2012 uutuus Tykkim\xc3\xa4ell\xc3\xa4 oli Loop Fighter, joka saavuttaa jopa 4,5\xc2\xa0G:n voiman. Se on Pohjoismaiden ainoa vastaava laite, ja muuallakin Euroopassa ne ovat harvinaisia. Toisena vuoden 2012 uutuutena Huvilavetilla esitettiin kes\xc3\xa4teatteria. Kuusankosken teatterin esityksess\xc3\xa4 seikkaili Tohtori Syker\xc3\xb6._NEWLINE_Tykkim\xc3\xa4en vuoden 2013 uutuus on Atreenalin-seikkailupuisto, jossa on erilaisia kiipeilyratoja.  _NEWLINE_Vuonna 2014 Tykkim\xc3\xa4ki teki kaikkien aikojen suurimman investointinsa avaamalla huvipuiston ja camping-alueen yhteyteen uuden vesipuiston, Tykkim\xc3\xa4ki Aquaparkin. Siell\xc3\xa4 on viisi isoa vesiliukua, vesileikkiallas, kahluuallas sek\xc3\xa4 aikuisten t\xc3\xa4yspitk\xc3\xa4 uima-allas. Alueelta l\xc3\xb6ytyy my\xc3\xb6s ravintola Loiske ja rantakioski.\n_START_SECTION_\nTykkim\xc3\xa4ki-nimen historiaa\n_START_PARAGRAPH_\nNimi Tykkim\xc3\xa4ki tulee tykkipattereista, jotka 28. kes\xc3\xa4kuuta 1789 asetettiin m\xc3\xa4en rinteeseen tukemaan suomalais-ruotsalaisen sotajoukon hy\xc3\xb6kk\xc3\xa4yst\xc3\xa4 Utin kankaalla puolustusryhmityksess\xc3\xa4\xc3\xa4n odottavia ven\xc3\xa4l\xc3\xa4isi\xc3\xa4 vastaan. Ruotsalaisia johti kuningas Kustaa III, ja ven\xc3\xa4l\xc3\xa4isten komentajana toimi kenraalimajuri Ivan Grigorjevitj von Reck. Kummallakin puolella oli noin 4\xc2\xa0000 sotilasta. Kustaan joukot asettuivat aamunelj\xc3\xa4lt\xc3\xa4 jonoryhmitykseen Lappeenrannan-tien varteen siten, ett\xc3\xa4 Armfeltin johdolla k\xc3\xa4rjess\xc3\xa4 hy\xc3\xb6kk\xc3\xa4\xc3\xa4v\xc3\xa4 suomalainen j\xc3\xa4\xc3\xa4k\xc3\xa4ripataljoona oli Tykkim\xc3\xa4en tasalla. Alam\xc3\xa4keen hy\xc3\xb6k\xc3\xa4nneet suomalais-ruotsalaiset joukot pakottivat nelj\xc3\xa4 tuntia kest\xc3\xa4neiss\xc3\xa4 taisteluissa ven\xc3\xa4l\xc3\xa4iset per\xc3\xa4\xc3\xa4ntym\xc3\xa4\xc3\xa4n.\n_START_SECTION_\nMuuta\n_START_PARAGRAPH_\nTykkim\xc3\xa4elle on vuosien varrella siirtynyt monia laitteita Linnanm\xc3\xa4elt\xc3\xa4: Enterprise, Pilvenpy\xc3\xb6r\xc3\xa4, Kouvola-py\xc3\xb6r\xc3\xa4 (Linnanm\xc3\xa4ell\xc3\xa4 ennen Helsinki-py\xc3\xb6r\xc3\xa4) ja Mysteerio (Linnanm\xc3\xa4ell\xc3\xa4 ennen Salaisuuksien Talo, siirtyi supistettuna versiona Tykkim\xc3\xa4elle).'